google/wiki40b huggingface dataset:
יורט

אטימולוגיה וסמליות

בשפות טורקיות משמעותה המקורית של המילה "יורט" היא "ארץ מגורים", "שטח מחיה" או "מולדת", והביטוי הפך לשם נרדף לבית פיזי נייד שצורתו כשל אוהל בשפות אחרות, כמו רוסית, וממנה עבר לשימוש בינלאומי. מאותו שורש נגזרה גם המילה "Ordu" שמשמעותה בטורקית מודרנית "אדמה" או "ארץ" וזו מצאה את דרכה לשפות שונות כחלק משמה של ממלכת אורדת הזהב (טורקית Altın Orda Devleti - מילולית "מדינת ארץ הזהב"). בקזחית מכונה המבנה киіз үй או "קייז אי" ומשמעות השם היא "בית לבד". בקירגיזית הוא מכונה боз үй "בוז אי" או "בית אפור" על שום צבעו של הלבד.
שלד הגג של היורט העשוי בצורת שתי וערב הפך כשלעצמו לסמל בתרבויות מרכז אסיה. השלד המכונה בקזחית "שנראק" (Шанырақ) ובקירגיזית "טונדוק" (Tүндүк) עבר לעיתים מאב לבן גם כאשר יתר מרכיבי היורט הוחלפו, וכתמי העשן שהצטברו עליו היו לסמל ולאמצעי מדידה לוותק המשפחה. דוגמת טונדוק מופיעה במרכזו של דגל קירגיזסטן.

מבנה היורט

היורט עשוי משלד עץ מכוסה לבד שמקורו בצמר כבשים. העץ אינו מצוי בערבות מרכז אסיה ויש לקנותו
בעמקים הנמוכים יותר. לעיתים ניצב במרכז היורט עמוד התומך בגג, וייתכנו גם מספר עמודים. לעיתים מכסות פיסות בד את היורט מבחוץ, ולפי הצורך נתלית משקולת במרכזו כדי לספק לו יציבות. היורטים משתנים בגודלם ובסגנונם ממקום למקום.
יורטים מודרניים נמצאים בשימוש בצפון אמריקה ובמידה פחותה גם באירופה, אם כי אלה אימצו בעיקר את צורתו העגולה של היורט המקורי, והם אינם נדמים לו בחומרים מהם הם מיוצרים ובכך שהם מוקמים כמבנים קבועים או קבועים למחצה.
צוות לעניין

תקציר העלילה

ארבעה יוצאי יחידת עילית של צבא ארצות הברית נשלחו לכלא צבאי בפורט בראג ב-1972 על פשע שלא ביצעו בתקופת שירותם במלחמת וייטנאם. הם נמלטו מהכלא וירדו למחתרת בלוס אנג'לס. בעודם נמלטים מהממשל וכדי לכלכל את עצמם, הם שורדים כשכירי חרב, המציעים את שירותיהם למרבה במחיר כ"פותרי בעיות".
הצוות השתמש ברכב ואן אופייני מסוג GMC שהפך לסמל עבור המעריצים. פעמים רבות כמיטב מסורת ה"אקשן" של התקופה נראו בסדרה כלי רכב מתהפכים ועולים באש, אך הנוסעים כמעט תמיד יצאו ללא פגיעות קשות.
לאורך כל העונות, המשטרה הצבאית (שהייתה לשעבר בראשותו של קולונל לינץ' אשר נכשל והוחלף בידי קולונל דקר) - רודפת אחר הצוות, אך לרוע מזלם ללא הצלחה. חברי הצוות מוצגים כבעלי מצפון ולב טוב שעל אף היותם שכירי חרב, עובדים פעמים רבות ללא שכר מתוך רצון לעזור לחלשים ושאיבת סיפוק ממאבק ב"רעים".
התוכנית הואשמה כמעודדת אלימות, אך גיבוריה לא פגעו מעולם באויביהם עד גרימת נזק בלתי הפיך. התוכנית זכתה למעמד של סדרת פולחן בקרב קהלים מסוימים ושודרה בשידורים חוזרים רבים ברחבי העולם ובכלל זה בישראל.

אתחול

בספטמבר 2015 פוקס הכריזה על פיתוח סדרת אתחול עם כריס מורגן כתסריטאי יחד עם טווניה מק'ירנאן ואלברט קים ותוכננה להיות מורכבת מצוות שחקנים גברי ונשי.
וליקי ז'וונצ'יק

יהודי וליקי ז'וונצ'יק

בשנת 1926 נמנו בכפר כ-600 יהודים, ובשנות ה-20 והשלושים פעלו במקום מועצה חקלאית יהודית ובית ספר יידי.
באמצע יולי 1941 נכבש הכפר בידי הגרמנים, ועל יהודיו הוטלו גזירות שונות, ובהן חובת ענידת טלאי צהוב. מאות יהודי הכפר, יחד עם יהודים נוספים מהסביבה, נורו למוות ב-31 באוגוסט 1941 ליד יער סוקולץ הסמוך.
יתר יהודי הכפר שניצלו מהאקציה רוכזו בגטו קטן שהוקם ביישוב, וממנו נלקחו מדי יום לעבודות כפייה. רבים מהם מתו בגטו בשל תנאי המחיה הקשים בו. ביוני 1942 נרצחו יהודי הגטו. מקצת מיהודי המקום הועברו לגטו דונייבצי, ושם נספו.
התאחדות הכדורעף הרוסית

היסטוריה

גוף ניהולי עליון בתחום הכדורעף ברוסיה הוקם לראשונה בתקופת ברית המועצות בשנת 1932 בשם חטיבת הכדורעף הסובייטית (ברוסית: Всесоюзная волейбольная секция). בשנת 1959 השם שוּנה להתאחדות הכדורעף של ברית המועצות (בשפת המקור: Федерация волейбола СССР)
אליפות לאומית ראשונה נערכה בשנת 1933, כאשר בתחילה הייתה למעשה טורניר בקרב נבחרות של הרפובליקות הסובייטיות והערים הגדולות. 
אליפות ראשונה בין המועדונים נערכה בשנת 1938, ומאז התחום התפתח מאוד בברית המועצות ולאחר מכן גם ברוסיה.
בשנת 1991, עקב התפרקות ברית המועצות הוקמה התאחדות הכדורעף הרוסית (Всероссийская федерация волейбола), שהוכרה בשנת 1992 כממשיכתה של ההתאחדות הסובייטית.
קרב מאס א טיירה

קרב מאס א טיירה הוא קרב ימי שנערך ב-14 במרץ 1915, במלחמת העולם הראשונה, ובו השמיד הצי המלכותי הבריטי את הסיירת הגרמנית 'דרזדן' (Dresden), ספינת המלחמה היחידה שנותרה מצי מזרח אסיה הגרמני. הקרב נערך ליד אי רובינזון קרוזו שסמוך לחופי צ'ילה, שנקרא עד שנת 1966 מאס א טיירה (Más a Tierra).

רקע

עם פרוץ מלחמת העולם הראשונה, עשה צי מזרח אסיה הגרמני את דרכו החוצה מן האוקיינוס השקט. בדרכו ניסה, ללא הצלחה, ליירט את צי מדינות ההסכמה שחיפה על כיבוש סמואה הגרמנית, המשיך וביצע את הפגזת פפאטה, פשט על האי פאנינג (Fanning, כיום בקיריבטי), בו הייתה תחנת ממסר לכבל טלגרף בריטי, ופגע קשות בבריטים בקרב קורונל.
בקרב איי פוקלנד הצי הבריטי השמיד כמעט את כל צי מזרח אסיה הגרמני, ממנו נותרה לפלטה רק הסיירת הקלה 'דרזדן' ומספר ספינות עזר, ואלה נסוגו חזרה אל האוקיינוס השקט. שרידי צי מזרח אסיה עסקו בפשיטות על ספנות מדינות ההסכמה, ואם כי נזקן לא היה גדול, הן היוו מטרד ודרשו הקצאת משאבים לאבטחה. ב-8 במרץ 1915 החליט מפקד ה'דרזדן' להסתיר את הסיירת במפרץ קמברלנד (Cumberland) שבאי מאס א טיירה, השייך לצ'ילה הנייטראלית. בתוך כך, קיווה המפקד לתדלק בפחם את ספינתו, אשר המחסור באספקה העיק עליה. תדלוק במים ניטראליים אף היה בטוח יותר, מנקודת ראות גרמנית, מאשר בלב ים.

הקרב

שתי סיירות בריטיות, 'קנט' ו'גלאזגו', יחד עם סיירת העזר 'אורמה' (Orama, במקורה ספינת סוחר מוסבת) חשו למקום וב-14 חודש כלאו למעשה את 'דרזדן' במפרץ. 'גלאזגו' פתחה ראשונה באש, ועד מהרה פגעה ב'דרזדן', אשר החזירה אש, וגרמה בה לדליקה. מפקד ה'דרזדן', בראותו שמצבו נואש, כאשר לבריטים עליונות עצומה במספר ובכוח אש, וכאשר ספינתו במצב גרוע וחסרת פחם, פקד לנטוש את הספינה ולהטביעהּ. הצוות הגרמני עלה על סירות ועשה דרכו לאי הסמוך, בעוד שהבריטים המשיכו לירות עד שה'דרזדן' התפוצצה, לא ברור אם כתוצאה מאש הבריטים או מפעולת חבלה של הגרמנים לפני נטישתם.

אחרית דבר

הגרמנים סבלו שלושה הרוגים ו-15 פצועים, אשר טופלו בצ'ילה, ואחד מהם מת בהמשך מפצעיו. לבריטים לא היו אבדות. 315 המלחים הגרמנים אשר הגיעו לחופי האי הושמו בהסגר עד סוף המלחמה על ידי ממשלת צ'ילה, אפשרות שתואמה עוד קודם לכן בין המפקד הגרמני לשלטונות המקומיים. אחד מהם היה לייטננט (סֶגֶן)  וילהלם קנאריס, לעתיד אדמירל וראש האבווהר במלחמת העולם השנייה, שנמלט מן ההסגר לאחר כמה חודשים, וחזר לשרת במדי הצי הקיסרי הגרמני. הגרמנים מחו על כך שספינתם הותקפה במים טריטוריאליים של מדינה ניטראלית.
כיוון שצי מזרח אסיה הגרמני הושמד, חדלה הנוכחות הגרמנית במימי האוקיינוס השקט, פרט לכמה ספינות חמושות, שהוסוו כספינות סוחר.
אוגו פריג'ריו

ביוגרפיה

פריג'ריו נולד במילאנו.

אלוף אולימפי

באולימפיאדת אנטוורפן (1920) זכה פריג'ריו בשתי מדליות זהב, בתחרות הליכה ל-3 ק"מ בתוצאה של 13:14.2 דקות, לפני ג'ורג' פרקר מאוסטרליה (13:19.6 דקות) וריצ'רד רימר מארצות הברית (13:22.2 דקות) ובתחרות הליכה ל-10 ק"מ בתוצאה של 48:06.2 דקות, לפני ג'וזף פירמן מארצות הברית (49:40.2 דקות) וצ'ארלס גאן מבריטניה (49:43.9 דקות). בשלב המוקדמות הוא קבע תוצאה של 47:06.4 דקות.
באולימפיאדת פריז (1924) זכה פריג'ריו לכבוד לשאת את דגל איטליה בטקס הפתיחה. במשחקים עצמם הוא זכה במדליית זהב בתחרות הליכה ל-10 ק"מ בתוצאה של 47:49.0 דקות, לפני גורדון גודווין מבריטניה (48:37.9 דקות) וססיל מקמסטר מדרום אפריקה (49:08.0 דקות) ובכך הגן על תוארו. לצערו, לא נערכה תחרות הליכה למרחק של 3 ק"מ וכך לא יכל היה להגן גם על תוארו זה.
פריג'ריו לא השתתף במשחקים האולימפיים שנערכו באולימפיאדת אמסטרדם (1928) מאחר שלא נערכו תחרויות הליכה כלל ולכן נמנע ממנו להגן על תואריו.
באולימפיאדת לוס אנג'לס (1932) זכה פריג'יו לכבוד לשאת את דגל איטליה בטקס הפתיחה בפעם השנייה. במשחקים עצמם הוא זכה במדליית ארד בתחרות הליכה ל-50 ק"מ בתוצאה של 4:59:06 שעות, אחרי טומי גרין מבריטניה (4:50:10 שעות) ויאניס דלינש מלטביה (4:57:20 שעות).
ב-7 ביולי 1968 נפטר פריג'ריו בגארדה.
הרקון

הרקון הוא גבול נחלת שבט דן בתקופת המקרא, עיר או נחל ושם רחוב.
הרקון מוזכר במקורות בספר יהושע, פרק י"ט, פסוק מ"ו, וּמֵי הַיַּרְקוֹן וְהָרַקּוֹן, עִם הַגְּבוּל מוּל יָפוֹ, כשם של עיר או נחל בגבול נחלת שבט דן בקרבת גדות נחל הירקון, כשם של עיר או נחל בגבול נחלת שבט דן בקרבת גדות נחל הירקון.
כיום הרקון הוא שם של רחוב משותף בשכונת נווה נאמן שבהוד השרון ומושב עדנים שבשטח מועצה אזורית דרום השרון. ורחוב נוסף קרוי הרקון ליד הבורסה ליהלומים בעיר רמת גן.
רוח טובה

רקע

עמותת רוח טובה נוסדה בשנת  1996 על ידי אירית עצמון ושותפים נוספים. בשנת 2002 נבחר רפי אלול לכהן כיו"ר העמותה ובשנת 2003 קיבלה העמותה את תמיכת הקרן המשפחתית על-שם תד אריסון. החל משנת 2008 הצטרפה העמותה לקבוצת אריסון, שהיא קבוצה עסקית ופילנתרופית, ומאז היא נתמכת ע”י הקרן המשפחתית על-שם תד אריסון. 
בקרן רואים בערך הנתינה זכות ואחריות גדולה, ותפיסת עולמה מושתתת על שלושה ערכים: חסד, נדיבות ותיקון עולם, המהווים השראה ליצירת שינוי משמעותי, עידוד למצוינות, אחריות חברתית ויצירת חברה טובה.
פרויקט הדגל שמנהלת עמותת רוח טובה הוא יום מעשים טובים, אותו יזמה אשת העסקים והפילנתרופית שרי אריסון, בשנת 2007. מאז הפך ליום שיא של פעילות שנתית, שכבר הספיק לסחוף אחריו מאות אלפים בארץ ובעולם.

כולאננה

כולאננה הוא מיזם אשר מטרתו לחזק את לכידותה של החברה הישראלית, באמצעות הקמת קהילת עמותות המקדמת חברה הוגנת יותר עבור כלל אזרחי מדינת ישראל. המיזם פותח לראשונה ב'מרחבים'- המכון לקידום אזרחות משותפת בישראל, ואומץ על ידי הקרן המשפחתית על-שם תד אריסון בסוף שנת 2014 ומאז המיזם מנוהל  על ידי עמותת 'רוח טובה' בשותפות עם 'מרחבים' ובתמיכת קהילת קרנות הולכת וגדלה.

יוצרים שינוי

 יוצרים שינוי היא תוכנית חינוכית בינלאומית שמטרתה להעצים ילדים ונוער להאמין ביכולתם ליצור שינוי חיובי בסביבתם. התוכנית מיושמת בכ 50- מדינות ברחבי העולם והובאה לארץ בשנת 2011
מאז, התוכנית מנוהלת על ידי עמותת רוח טובה ומיושמת במאות בתי ספר בישראל בהמלצת משרד החינוך תוצרי התוכנית הם פרויקטים חברתיים/קהילתיים בתחומי איכות הסביבה, מניעת אלימות, בריאות, רווחה, תזונה, שילוב בקהילה ועוד. 
התוכנית מטפחת פעילות חברתית, מחזקת את תחושת המסוגלות, ומאפשרת לתלמידים ליזום, לתכנן וליצור שינוי משמעותי עבורם.
תוצרי התהליך מוגשים לתחרות הארצית ״אתגר יוצרים שינוי״, בה תיבחר קבוצה שתייצג את ישראל בכנס בינלאומי בחו״ל.
גנוס (גאומטריה אלגברית)

בגאומטריה אלגברית ובגאומטריה אריתמטית, הגנוס של עקום (מרוכב) הוא הגנוס של היריעה שהעקום מגדיר כמשטח רימן. הגנוס הוא מדד מספרי למורכבות העקום, בעיקר דרך הטריכוטומיה: הספירה של רימן היא בעלת גנוס g=0, עקומים בעלי גנוס g=1 הם עקומים אליפטיים, ולעקומים אחרים g>1.

גנוס של שדה פונקציות

משטח רימן אפשר לתאר על ידי שדה הפונקציות שלו, שהוא שדה מדרגת טרנסצנדנטיות 1 מעל המרוכבים. גם להפך, שדה מהצורה , כאשר w תלוי ב-z, מגדיר משטח רימן, והגנוס של השדה מוגדר כגנוס של המשטח. משטח המוגדר על ידי משוואה מהצורה , כאשר f הוא פולינום, נקרא עקום היפר-אליפטי, והגנוס שלו שווה לחלק השלם של . מאי-שוויון רימן נובע שכל עקום מגנוס 1 (ולכן כל שדה פונקציות מגנוס 1) מוגדר על ידי משוואה מהצורה , ולכן הוא עקום אליפטי. בדומה לזה, כל עקום מגנוס 2 הוא היפר-אליפטי; אבל טענה זו אינה נכונה לגנוס גבוה יותר.

הגנוס בגאומטריה אריתמטית

הטריכוטומיה שהוזכרה לעיל מתבטאת באופי השונה של בעיות אריתמטיות על-פי הגנוס של המשוואות המעורבות. לעקומים מגנוס 0 יש פרמטריזציה מלאה, ועקומים מגנוס 1 הם אליפטיים. השערת מורדל קובעת שלכל עקום אלגברי מגנוס גדול מ-1 מעל שדה מספרים, יש מספר סופי של נקודות רציונליות.
שמעון כשר

הרב שמעון כשר (1914 – 1968) היה חוקר, סופר ומשורר עברי דתי.

ביוגרפיה

נולד בפולין לרב מנחם מנדל כשר. בשנת 1924, בהיותו בן עשר, עלה עם משפחתו לארץ ישראל והמשפחה התגוררה בירושלים. למד בישיבות בעיר, בבית המדרש למורים של המזרחי ובאוניברסיטה העברית. היה ממובילי הטון בתנועת בני עקיבא בתחילת דרכה, מעורכי בטאונה "זרעים" ומכותביו הבולטים.
אביו הקים את ישיבת שפת אמת ועמד בראשה בשנתיים הראשונות לקיומה, ולאחר מכן יזם את הוצאת סדרת הספרים "תורה שלמה". בנו שמעון סייע לו בהוצאת הכרכים הראשונים של הסדרה. 
שירת בצה"ל כקצין בצנזורה הצבאית ממלחמת השחרור עד מותו. במקביל עסק במחקר על התורה וחיבר את הספר "פשוטו של מקרא", על פשט התורה שבכתב לאור התרגומים, דברי חז"ל, ראשונים ואחרונים. כמו כן פרסם בין השנים 1938 – 1964  ארבעה ספרי שירה. תקופה מסוימת היה מקורב ליצחק למדן.
היה נשוי לצפורה, בתו של הרב יעקב רבינוביץ' תאומים, רבה של רוגולי, שהיה בנו של הרב צבי יהודה רבינוביץ' תאומים. בניו הם פרופ' אסא כשר ופרופ' רימון כשר.
נפטר בפתאומיות בשנת 1968, בהיותו בן 54.
יונתן גורפינקל

ביוגרפיה

יונתן גורפינקל נולד ומתגורר בתל אביב-יפו. אביו הוא הצלם דוד גורפינקל.
בימים אלה גורפינקל עובד על סרטו השני באורך מלא, מביים פרסומות 
ומכהן בהנהלת איגוד הבמאים.
קריסטל סמולנסק

היסטוריה

קריסטל הוקמה בשנת 1992 כתוצאה ממיזוגן של קבוצת דיפוזיון (Диффузион) עם מועדון הקטרגל "קריסטל". בינואר 1995 התאחדה עמה גם קבוצת הכדורגל איסקרה סמולנסק שהוקמה לראשונה ב-1965 והתמודדה בעיקר בליגה הסובייטית השנייה. קריסטל התמודדה במרבית שנותיה בליגת המשנה הרוסית בכדורגל.
הקבוצה פעלה בחסות ממשלת המחוז ועיריית סמולנסק ותקציבה הסתמך על חוזה מימון עם חברת "קריסטל" לעיבוד יהלומים. תחילה תוכנן להצעיד את הקבוצה עד להעפלה לליגת העל הרוסית בכדורגל, ברם בשנת 1998 מת מנכ"ל חברת "קריסטל" אלכסנדר שקאדוב והחברה חדלה לממן את המועדון.
בתחילת שנת 2000 מונה גורבן ברדייב למאמן הקבוצה. הוא הביא איתו ספורטאים טורקמנים לקבוצה והקבוצה סיימה את עונת 2001 במקום החמישי בליגה הראשונה והיה נדמה שעם השקעה מיטבית הקבוצה תוכל להבטיח העפלה לליגת העל הרוסית בכדורגל.
ברם, בינואר 2004 בעלי המניות במועדון הודיעו על פשיטת רגל והקבוצה פורקה. באפריל אותה שנה הוקמה קבוצה חדשה בשם "דנייפר סמולנסק".
חדשות הערב (מהדורת חדשות)

מבנה המהדורה

המהדורה נפתחת בכותרות, שכוללות את הסיפורים המרכזיים של התוכנית. בראשית השידור מובאות החדשות העיקריות של היום, ובהמשך עוברים לחדשות מתחומים נוספים ובהם ענייני תרבות ופנאי. את הכתבות מקדימים המגישים בדברי קריינות. לעיתים, קודם לשידורה של כתבה או לאחריה, ניתן דיווח מפיו של פרשן או כתב. לעיתים רחוקות יחסית מתקיים ראיון במהדורה המרכזית. במסגרת המהדורה משודרים מספר מקבצי פרסומות וקדימונים. את המהדורה חותמת תחזית מזג האוויר.
לעיתים בעת התרחשותם של אירועי חדשות משמעותיים משתנה אורכה של מהדורת החדשות. שינויים מעין אלה מתרחשים גם בשל אילוצי שידור, למשל שידור של משחק כדורגל, שמביא לקיצור המהדורה.
בימי שישי משודרת מהדורת "חדשות השבוע" בהגשת אמיר בר שלום ובימי שבת "חדשות השבת" בהגשת מיכל רבינוביץ'.

כאן תחזית

כאן תחזית (נקראת גם כאן התחזית) היא תחזית מזג האוויר של חדשות הערב. התחזית מונחת על ידי שרון וכסלר, שהייתה חזאית הערוץ הראשון, שהצטרפה לכאן חדשות והקימה את דסק מזג האוויר.
התחזית מוגשת מאז ועד היום באולפני "כאן חדשות" שבמודיעין.
התחזית מתחילה בשיחה קצרה עם המגיש ולפעמים עם חסות. החזאי מציג את התחזית הכללית, כלומר: הצגת תמונת לווין או כמה גשמים ירדו ועוד. לאחר מכן החזאי עובר למפה שמוקרנת, שם הוא קורא את התחזית ברחבי הארץ. לאחר מכן הולך למסך שם מציג את התחזית לימים הקרובים.

התחזית במבזקי הטלוויזיה

תחזית מזג האוויר מונחת בנוסף במבזקי "כאן חדשות" בטלוויזיה על ידי מגיש המבזק ולא על ידי חזאי. המגיש מנחה את התחזית בישיבה וקורא את התחזית השבועית. את התחזית רואים במסך עם הטמפרטורות.

התחזית במבזקי הרדיו

תחזית מזג האוויר מונחת בנוסף במבזקי "כאן חדשות" בתחנת הרדיו "כאן ב", על ידי מגיש המבזק ולא על ידי חזאי.
זהות (מתמטיקה)

במתמטיקה, זהות היא שוויון בין שני ביטויים שמתקיים לכל הצבה של ערכים במקום המשתנים בכל אחד מהביטויים. מקובל לסמן זהות על ידי סימן שוויון עם שלושה קווים: .
תוקפה של זהות תלוי בערכים שניתן להציב בביטויים ממנה היא מורכבת, אולם לעיתים אין צורך לציין את הערכים החוקיים במפורש, שכן הדבר ברור מן ההקשר. ניתן לראות בזהות משוואה שכל אוסף של ערכים פותר אותה.
למשל השוויון  הוא דוגמה לזהות ידועה בין מספרים, שכן השוויון מתקיים לכל בחירה של ערכים מספריים שיוצבו במקום x ו-y. זהות זו נכונה גם במבנים אלגבריים כלליים יותר, כגון בחוגים חילופיים, אולם היא למשל אינה נכונה באלגברת הקווטרניונים של המילטון.
זהויות לא חייבות לכלול משתנים; ישנן זהויות המייצגות שוויון בין קבועים. דוגמה לזהות כזו היא זהות אוילר: .
המשתנים בזהות לא חייבים לייצג מספרים. למשל כללי דה מורגן הם זהויות בהם המשתנים מייצגים פסוקים לוגיים או קבוצות.
ליגת העל הצרפתית (כדורגל נשים)

מבנה והיסטוריה

הגלגול הראשון של ליגת הכדורגל לנשים הצרפתית נוסד ב-1918 על ידי התאחדות כדורגל הנשים הצרפתית (ה-FSFSF). הליגה פעלה במשך תריסר עונות, אך ב-1932 הופסקה פעילותה בעקבות חוסר עניין. ב-1974 חזרה הליגה לפעול, אך הפעם תחת פיקוחה של התאחדות הכדורגל הצרפתית. באותם ימים הורכבה הליגה ממספר בתים אזוריים, בני ארבע קבוצות על אחד. בסיום הסיבוב הראשון, הראשונות בכל בית הפעילו שלב, וביניהן נערכו מספר משחקי נוק-אאוט על מנת לקבוע את האלופה. מבנה זה התקיים עד עונת 1991/92, אז הוחלט על איחוד הליגות לליגה אחת כוללת. כיום בליגה משתתפות 12 קבוצות המקיימות ביניהן שני מפגשים, אחד בכל סיבוב, האחד בבית והשני בחוץ, ובסך הכל משחקות 22 משחקים בעונה סדירה. בסוף העונה שלוש הקבוצות שסיימו במקומות האחרונים (10-12) יורדות לליגת המשנה; שלוש הקבוצות שסיימו ראשונות בליגת המשנה מעפילות לליגה הראשונה. 
החל מהעשור השני של המאה ה-21, זוכות קבוצות הליגה להצלחה רבה בזירה היבשתית. אולימפיק ליון היא הנציגה הבולטת ביותר של הליגה, כשלזכותה שבע העפלות לגמר ליגת האלופות וחמש זכיות. קבוצה נוספת שהעפילה לגמר הטורניר היא פריז סן-ז'רמן, שהגיעה אליו בעונת 2014/15. רבות משחקניות הליגה זכו להכרה בינלאומית, וחלקן אף היו מועמדות מספר פעמים לפרסי כדורגלנית השנה בעולם וכדורגלנית השנה באירופה.
חלץ

היסטוריה

היישוב הוקם בשנת 1950 כמעברה על ידי עולים מתימן בסמוך לכפר חוליקאת ומשלטי חוליקאת, עליהם התנהלו קרבות קשים במלחמת העצמאות. בנובמבר 1950 ישבו במעברה 92 משפחות שנפגעו קשה מפגעי מזג האוויר, שהפך צריפים וקרע אוהלים.
שדה הנפט חלץ היה קידוח הנפט הראשון שהצליח במדינת ישראל. הנפט פרץ מהקידוח ב-1955 והיווה סיבה לחגיגות ולכתיבת שירים במדינה הצעירה. עד היום (2010), זהו שדה הנפט המסחרי היחיד בישראל ומופקות בו כ-100 חביות ביום.
שמו של המושב נגזר משמו של חלץ הפלטי שהיה אחד מגיבורי דוד המלך.
המושב נמצא כ-8 ק"מ למכללת ספיר, ועקב כך מהווה פוטנציאל למגורי וחיי סטודנטים. לאחרונה נעשו שיפוצי תשתיות נרחבות במושב, לאחר שסבל מהזנחה קשה במהלך השנים. יתר על כן, נרקמות תוכניות לבניית שכונת מגורים ירוקה בכניסה למושב.
דסואטודו

דסואטודו (מלטינית: desuetudo) או מנהג מבטל הלכה היא דוקטרינה משפטית שלפיה נורמה שנקבעה בחקיקה ראשית או בחקיקת משנה פוקעת ואינה ניתנת לאכיפה כאשר נוצר נוהג של העדר-אכיפה. חוסר שימוש ארוך ורציף בנורמה נוטל ממנה את תוקפה, לפחות במובן זה שמערכת בתי המשפט לא תיאות להעניש את מי שהפר את אותה הנורמה.
מקורו של העקרון בשיטות המשפט המערביות של ימינו הוא במשפט הרומי. הוא מוסבר בדיגסטה שבקורפוס יוריס קיוויליס (Digest, Book I, Title III, Section 32) באופן הבא: "כמו שהחוקים עצמם מחייבים רק משום שהתקבלו על ידי העם, כך כל מה שהעם הביע הסכמתו, אפילו ללא חוק כתוב, צריך בצדק לחייב את הכל... מסיבה זו התקבל כחוק, ובצדק, שחוקים מתבטלים לא רק על ידי המחוקק, אלא גם על ידי הסכמה שקטה כללית לבטלם בדרך של אי שימוש". מסורת המשפט הקונטיננטלי, היונקת מן המשפט הרומי, מכירה בעקרון של דסואטודו. גם בגמרא נזכר עקרון זה: רבי אושעיא קבע כי "המנהג מבטל את ההלכה."
לעומת זאת, הדוקטרינה אינה מהווה חלק ממסורת המשפט המקובל. כך, למשל, בשנת 1818 נפסק במקרה Ashford v. Thornton  כי הכרעה משפטית באמצעות דו-קרב היא עדיין אופציה הפתוחה בפני נתבע, חרף העדר השימוש הממושך בשיטת הכרעה זו. בתי המשפט בישראל אימצו את המסורת האנגלו אמריקנית וסירבו להכיר בכוחם של מנהגים נוגדי חוק לבטל חוק.
במשפט הפלילי הפרת חוק המטיל חובה או קובע איסור היא בגדר עבירה. לדברי דליה אבן-להב, כדי שיתהווה מנהג נוגד חוק לא די בכך ש"הפרות יחידות מתפשטות בציבור הרחב" ומתפתחות לכדי "מנהג הקובע דרך התנהגות המנוגדת לחוק החרות". נדרשת גם מדיניות של הרשות המבצעת שאינה מונעת את התהליך ומאפשרת למנהג להתגבש.
אברהם שלמה לויסון

לפני השואה

נולד בהאג לרב שבתאי (או שבתי) שהיה ממנהיגי הקהילה היהודית בעיר. למד בבתי המדרש לרבנים באמסטרדם ובבברלין והוסמך לרבנות בתרצ"ה (1935), ובמקביל למד שפות שמיות באוניברסיטה. בג' בטבת תרצ"ו מונה לרבה של ליוורדן ומחוז פריסלנד, ובכך החליף את הרב דסברג. במקביל היה גם רבו של מחוז דרנטה. בתרצ"ח-תרצ"ט (1939-1938) נמלטו להולנד יהודים מגרמניה וממשלת הולנד הקימה בעבוד היהודים שהגיעו לפריסלנד מחנה בוסטרבורק הקרובה לליוורדן. הרב לויסון שהה עימם בשבתות וחגים חיזק את רוחם וארגן פעילות רוחנית. כונה "ר' שמחה" כיוון שבביקוריו ובעזרתו הביא שמחה למשתכנים במחנה.
הטלוויזיה המרכזית של סין

היסטוריה

הערוץ העיקרי של CCTV בביינ'ינג (CCTV Peking Television, בסינית: 北京电视台) הנקרא גם "רשת הטלוויזיה של העם הסיני" השיקה לראשונה תוכנית ב-2 בספטמבר 1958. לאחר 5 שנים ולאור דרישות גבוהות נפתח ברשת ערוץ נוסף וב 1969 עוד אחד. במרץ 1973 החלו שידורים ניסיוניים לטלוויזיה צבעונית, וב 1977 כבר שודרו כל הערוצים בצבע. שם התחנה שונה ל CCTV בראשון למאי 1978.
עד סוף שנות ה-70 CCTV שידרה רק בשעות הערב וחדלה משידור לקראת חצות. ב 1980 נערכו שידורים ניסיוניים בגלי מיקרו. ב 1985 כבר הפכה CCTV רשת מובילה בסין. ב-1987 הפופולריות שלה קפצה משמעותית עקב השקת הסדרה הטלוויזיונית "Dream of the Red Chamber" בת 36 הפרקים אשר שודרה גם רשתות טלוויזיות במדינות שונות בעולם. באותה שנה ייצאה CCTV מעל 10,000 תוכניות ל 77 מדינות שונות.
בתחילה הייתה צנזורה של שידורי הרשת על ידי המפלגה הקומוניסטית אך ברפורמות של 1990 הצנזורה ירדה לרמה שאינה מפריעה לפעילות הרשת בתנאי שהרשת לא תשדר תכנים לא ראויים כנגד המפלגה הקומוניסטית של סין.
בספטמבר 2008 נפתחו המשרדים החדשים של הרשת במקביל לחגיגות ה-50 שנה לרשת.
ב-2009 כדי לפנות לקהל רחב יותר החלו שידורים בערבית.

CNTV

CNTV (ראשי תיבות: China Network Television) היא חברת שידור מבוססת אינטרנט המשדרת את תוכניות CCTV. החברה הוקמה בסוף שנת 2009. השידורים באינטרנט מציעים תוכניות בשפות זרות רבות, כולל צרפתית, רוסית, אנגלית, קוריאנית, ערבית וספרדית.
יוואנדה אדקויה

חיים מוקדמים וחינוך

יוואנדה אדקויה נולדה ב-20 בינואר 1984 בלאגוס, אבל היא מגיעה מאוסון-איג'בו שבמדינת אוגון  שבמערב ניגריה. היא למדה בגן "star nursery" (בתרגום חופשי לעברית: כוכב בהיר) ובבית ספר יסודי, לפני שהיא המשיכה את לימודיה התיכוניים ב-"Bright Star Comprehensive College" (בתרגום חופשי לעברית: כוכב בהיר במכללה המקיפה). היא קיבלה את התואר הראשון בתקשורת המונים מאוניברסיטת בבקוק . יוואנדה אדקויה נשואה באושר לאביודון אישולה תומאס עם ילדים.

קריירה

יוואנדה אדקויה החלה לפעול בשנת 2002 עם קבוצת "Music And Theatre" (בתרגום חופשי לעברית: מוזיקה ומשחק). את התסריט וההפקה הראשונה שלה היא עשתה בסרט "Life Secret" (בתרגום חופשי לעברית: סודות החיים). היא הפיקה, ביימה והשתתפה במספר סרטים ניגריים, בניהם הסרט "Omo Elemosho" (בתרגום חופשי לעברית: אומו אלמושו) בו היא השתתפה בשנת 2012 עם השחקנים בימבו אושין , מויוה אדמולה  ויומי פאש לאנסו . הסרט קיבל 5 פרסים בפרסי האקדמיה האפריקאית לקולנוע העשירי שהתרחש בשנת 2014. יוואנדה אדקויה קיבלה בזכות הסרט את הפרס "השחקנית החדשה הטובה ביותר" בקטגוריה יורובה בטקס פרסי הבידור City People שהתרחש בשנת 2014. באותה שנה, היא קיבלה את הפרס "השחקנית הטובה ביותר" על השתתפותה בסרט "Kudi Klepto" (בתרגום חופשי לעברית: קודי קלפטו) בטקס פרסי מיטב נוליווד. בחודש דצמבר בשנת 2014, יוואנדה אדקויה זכתה בפרס "המבצע המבטיח ביותר" בפרסי קולנוע של יורובה. בשנת 2016, סרטה "Kurukuru" (בתרגום חופשי לעברית: קורוקורו) זיכה אותה בפרס השחקנית הטובה ביותר בטקס "ACIA". בשנת 2017, סרטה "Iyawo Adedigba" (בתרגום חופשי לעברית: הכלה) זיכה אותה בפרס "הסרט הטוב ביותר של השנה" בטקס פרסי הבידור City People.
מגלן קדוש אוסטרלי

מאפיינים

זהו מין גדול יחסית לשאר מיני המגלנים: אורכו כ-65 עד 75 ס"מ. הזכר גדול מעט מהנקבה: הוא שוקל כ-1.7 עד 2.5 ק"מ, ומשקלה של הנקבה נע בין 1.4 עד 1.9 ק"ג. זאת בהשוואה למגלן הלבן, שמשקלו כקילוגרם אחד. גופו של המגלן לבן, אם כי צבעו עשוי לדהות במשך הזמן. נוצות התעופה החיצוניות שחורות. מקורם של פרטים צעירים קצר יותר משל הבוגרים, וראשם מנוצה. ריחו החזק של המגלן תועד על ידי רבים כלא נעים.
קריאת המגלן היא קרקור מתמשך. הוא מגיע לבגרות מינית בגיל 3 שנים, ועשוי לחיות כ-28 שנים. המגלן הקדוש האוסטרלי ניזון בעיקר מחסרי חוליות יבשתיים ומימיים ומפסולת אנושית. המזון המועדף עליו הוא סרטני מים ושבלולים.
בתי הגידול המועדפים על המגלן הם ביצות ואזורי מרעה, אם כי ניתן למצוא אותו גם בפארקים עירוניים ובמטמנות ברחבי אוסטרליה. ישנה מחלוקת האם להכריז על מין זה כמזיק, בשל הרגלי האכילה שלו מפחי אשפה וריחו הלא נעים, או כנתון בסכנת הכחדה פוטנציאלית.
עונת הרבייה של המגלנים משתנה בהתאם לאזור בו הם חיים; היא נמשכת בין אוגוסט לנובמבר בחלקה הדרומי של אוסטרליה, ובין פברואר למאי, לאחר העונה הרטובה, בצפון. הקן בנוי מזרדים, עשבים וקנים, וממוקם על עץ, בדרך כלל בסמוך למקווה מים כמו נהר, אגם או ביצה. לעיתים המגלנים מקננים בסמוך לאתרי קינון של עופות מים אחרים, כגון אנפות, קורמורנים וכפנים. הנקבה מטילה 2-3 ביצים לבנות, שמידותיהן כ-65 על 44 מ"מ. הדגירה נמשכת 21-23 ימים. הגוזלים נולדים עיוורים, עירומים וחסרי ישע. הם פורחים מהקן בגיל 48 ימים.